The 30 Minute Regex Tutorial - CodeProject 12,825,670 members (35,387 online)
Last Visit: 31-Dec-99 19:00 Last Update: 28-Mar-17 5:24Refresh« Prev1234567891011 Next » Emfuleni sonder brandweer weens staking | Netwerk24
Deur Elise Tempelhoff 10 Julie 2018 21:47
Die Emfuleni- plaaslike owerheid het sy buurman, Midvaal, wat onder DA-beheer is, gevra om in te gryp en in noodgevalle brande in Vanderbijlpark, Sebokeng, Vereeniging, Evaton en Sharpeville te help blus.
Dit kom nadat die sowat 130 brandbestryders in Emfuleni se diens ’n week gelede “oor verskeie loon- en arbeidsdispute” begin staak het.
Brandweerpersoneel by Midvaal, wat anoniem wil bly, het Dinsdag gesê hul telefone lui “feitlik dag en nag”. Daar was glo die afgelope week 30 brande in Emfuleni waarby Midvaal se personeel nie kon uitkom nie.
“Ons is oorwerk en voel magteloos. Daar was die afgelope week formele en informele huise wat in Emfuleni afgebrand het. Verskeie motors het ook uitgebrand. Ons kon nie daarby uitkom nie.”
Volgens een van die brandbestryders word Midvaal se amptenare geïntimideer as hulle in die omgewing van die Emfuleni- plaaslike owerheid wil help om brande te blus.
’n Amptenaar van Emfuleni, wat ook anoniem wil bly, sê niemand beantwoord die telefone by die brandweer in Emfuleni nie. “Ons hande is afgekap. Dit is ’n klap in die gesig van ’n brandbestryder wat ’n noodsaaklike diens verrig.”
Na verneem word eis die stakende brandbestryders glo oortydbetaling vir onder meer etenstye. “Dit is ’n belaglike situasie. Hier is geen leierskap nie. Die mense maak net wat hulle wil. Hulle staak elke jaar die afgelope vier jaar oor presies dieselfde kwessies,” sê die amptenaar.
Intussen het Philip Nothnagel, DA-raadslid, laat weet Emfuleni kon nie Maandag en Dinsdag vullis verwyder nie, omdat die plaaslike owerheid nie diesel vir sy voertuie het nie.
Stanley Gaba, woordvoerder van die Emfuleni- plaaslike owerheid, sê al vyf brandweerstasies in die munisipale gebied is tot verdere kennisgewing gesluit.
Hy sê die plaaslike regering is “baie bekommerd” oor die situasie. Volgens Gaba word Emfuleni se skakelbord oorval met oproepe van inwoners wat hulp soek.
Gaba sê munisipale amptenare is in gesprek met die stakende werkers.
“Ons rig dus ’n versoek aan ons inwoners om tot tyd en wyl die Midvaal- plaaslike owerheid en die brandweer by Arcelor Mittal te bel in gevalle van rampe en nood.
“Ons verstaan dat die brandweer ’n noodsaaklike diens verrig, maar ons pleit vir geduld terwyl ons die dispuut probeer oplos.
“Ons hoop ons brandweerpersoneel sal spoedig weer op hul pos wees,” sê Gaba.
Emfuleni is sowat ’n maand gelede onder gedeeltelike administrasie geplaas.
Meer oor: Midvaal | Emfuleni | Staking | Brandweer
Emfuleni se inwoners weer sonder water
R122 m. se skoon water lek uit stelsel in Emfuleni